<classify> SIMBA na Yanga zinatarajia kushuka uwanjani kesho na keshokutwa kwa ajili ya michezo ya kujipima nguvu wakati ligi ikiwa imesimama kupisha mechi za kimataifa ikiwemo ya Tanzania na Uganda itakayochezwa kesho mjini Kampala. Timu hizo zote zinatarajia kutumia Uwanja wa Taifa Dar es Salaam kwa ajili ya mechi zao hizo.Simba itaanza kesho kuumana na AFC Leopards ya Kenya wakati Yanga itacheza keshokutwa na African Lyon inayoshiriki Ligi Kuu Bara. Simba iliyo chini ya Patrick Aussems imeamua kutafuta mechi ya kimataifa kwa ajili ya kujiweka sawa na kurekebisha makosa aliyoyashuhudia katika mechi zake mbili za awali za Ligi Kuu wakati wakijiandaa kukutana na Ndanda FC baada ya kurejea kwa ligi wiki ijayo. Ofisa Habari wa Simba, Haji Manara alikaririwa hivi karibuni akiwaita mashabiki wa timu hiyo kujitokeza uwanjani kushuhudia mchezo huo utakaokuwa na viingilio vya Sh 5,000 kwa mzunguko.VIP A itakuwa sh 15,000 na VIP B ikiwa ni sh 10,000. Upande wa pili wa Yanga inayonolewa na Mwinyi Zahera itautumia mchezo huo kama sehemu ya mazoezi ya kujiandaa kabla ya kurejea kwa ligi wakiamini ni timu inayoweza kuwapa ushindani kutokana na wachezaji walionao. Kila kitu kinakwenda vizuri, maandalizi ya mechi yapo sawa.Kocha amehitaji mchezo huu kama sehemu ya mazoezi ya timu, ni kujipima nguvu katika kipindi hiki kuangalia maendeleo ya kikosi na maandalizi mengine ya mechi za ligi zilizo mbele yetu, alisema Ofisa habari wa Yanga, Dismas Ten. Yanga imeamua kucheza na Lyon baada ya awali kukataa kuumana na Singida United Kigoma baada ya kuelezwa benchi la ufundi la timu hiyo linahitaji wachezaji wake kupata mapumziko ya kutosha kwa kupunguza safari ndefu za kusafiri.  <topic>: kitaifa 